SA man tweede in Antarktika-marathonMauritz Jansen van Rensburg en sy vrou Lanéne. Mauritz Jansen van Rensburg het nie net die moordende Antarktika-marathon voltooi nie, maar ook tweede in die mansafdeling geëindig. Die Antarktika-marathon word oor die klassieke marathonafstand (42,195 km) gehardloop. Die wedloop behels ŉ individuele kompetisie, met ŉ mans- en vroueafdeling. Daar is ook ŉ opsie om ŉ halfmarathon te hardloop. Die marathon het Vrydag in Antarktika plaasgevind. William Hafferty van die VSA was eerste oor die wenstreep in die mansafdeling in ŉ tyd van 3:34:12. Hafferty het ook die vorige rekord, wat in 2013 deur Petr Vabrousek van die Tsjeggiese Republiek opgestel is, verbeter. Vabrousek het die marathon in ŉ tyd van 3:34:47 voltooi. Die 48-jarige Jansen van Rensburg, ŉ pa van twee van George, het kort hierna die marathon in ŉ tyd van 3:43:12 voltooi. Lanéne Jansen van Rensburg, Mauritz se vrou, sê dit was sy vierde marathon vanjaar. Hy het in November ook aan die New York-marathon deelgeneem. Jansen van Rensburg het sy vrou per satellietfoon gebel kort nadat hy die eindstreep in Antarktika oorgesteek het. “’Liefie, liefie, ek was tweede gewees,’ het hy gesê. “Hy was so opgewonde,” vertel Lanéne. Mark Leibold van die VSA was derde. Lenka Frycova van die Tsjeggiese Republiek was die eerste vrou oor die wenstreep in ŉ tyd van 4:40:38. Beata Larson (Poland/VSA) en Danielle Nelson (VSA) was onderskeidelik tweede en derde. Roy Jorgen Svenningsen (84) van Kanada het die oudste persoon geword om ŉ marathon in Antarktika te voltooi. Richard Donovan, direkteur van dié marathon, het Svenningsen geloof vir sy prestasie. “Dit is ŉ fantastiese prestasie wat geslagte atlete sal inspireer.” Die deelnemers vertrek vandag na Punta Arenas in Chili.